钦定古今图书集成/明伦汇编/官常典/第259卷 > 宋
## 钦定古今图书集成/明伦汇编/官常典/第259卷 > 宋

宋置中书令，统舍人、侍郎、通事舍人之属。

按《宋书百官志》：“中书令一人，中书舍人一人，中书侍
郎四人，中书通事舍人四人。”汉武帝游后廷，始使宦
者典尚书事，谓之中书谒者，置令、仆射。元帝时，令弘
恭，仆射石显秉势用事，权倾内外。成帝改中书谒者
令曰中谒者令，罢谒者。汉东京省中谒者令，而有中
官谒者令，非其职也。魏武帝为王，置秘书令，典尚书
奏事，又其任也。文帝黄初初，改为中书令，又置监及
通事郎，次黄门郎。黄门郎已署事过，通事乃奉以入，
为帝省读书可。晋改曰中书侍郎，员四人。晋江左初，
改中书侍郎曰通事郎，寻复为中书侍郎。晋初，置舍
人一人，通事一人。江左初，合舍人、通事，谓之通事舍
人，掌呈奏案章。后省通事，中书差侍郎一人直西省又掌诏命。宋初又置通事舍人，而侍郎之任轻矣。舍
人直阁内隶中书，其下有主事，本用武官，宋改用文
吏。